ET Euroopa Liidu Teataja L 317/26

KOMISJONI RAKENDUSMÄÄRUS (EL) 2015/2233,

2. detsember 2015,

millega muudetakse rakendusmäärust (EL) nr 540/2011 seoses toimeaine haloksüfop-P heakskiitmise tingimustega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud juhtumit ja artikli 78 lõiget 2,

ning arvestades järgmist:

(1) Komisjoni direktiiviga 2010/86/EL (2) lisati haloksüfop-P toimeainena nõukogu direktiivi 91/414/EMÜ (3) I lisasse tingimusel, et asjaomased liikmesriigid tagavad, et teavitaja, kelle taotlusel haloksüfop-P lisatakse kõnealusesse lisasse, esitab täiendava kinnitava teabe pinnases esinevate haloksüfop-P metaboliitide põhjustatud põhjavee saastumise riski kohta.

(2) Direktiivi 91/414/EMÜ I lisas esitatud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

(3) Teavitaja esitas referentliikmesriigile Austriale teabe esitamiseks ette nähtud ajavahemiku jooksul lisateabe, mis oli saadud põhjaveega seotud riskihinnangu kinnitamiseks tehtud uuringutest.

(4) Austria hindas teavitaja esitatud lisateavet. 15. oktoobril 2013 esitas Austria oma hinnangu esialgse hindamisaruande lisandina teistele liikmesriikidele, komisjonile ja Euroopa Toiduohutusametile (edaspidi „amet”).

(5) Komisjon konsulteeris ametiga, kes esitas oma arvamuse haloksüfop-P riskihinnangu kohta 28. novembril 2014 (5).

(6) Komisjon leidis, et teavitaja esitatud lisateabest nähtub, et metaboliiti DE-535 püridinooni tuleb pidada toksikoloogiliselt oluliseks ja sellest tulenevalt ei tohiks selle kontsentratsioon olla suurem kui põhjavee puhul kehtestatud piirnorm 0,1 μg/l.

(7) Komisjon palus teavitajal esitada haloksüfop-P-d käsitleva läbivaatamisaruande kohta oma märkused.

(8) Komisjon on jõudnud järeldusele, et nõutud kinnitavat lisateavet ei ole täies ulatuses esitatud ja põhjaveega seotud vastuvõetamatut riski saab välistada üksnes täiendavate piirangute kehtestamisega.

(9) Kinnitatakse, et toimeaine haloksüfop-P loetakse määruse (EÜ) nr 1107/2009 alusel heaks kiidetuks. Et hoida ära kõnealuse metaboliidi esinemist põhjavees põhjenduses 6 osutatud piirnormist suuremas kontsentratsioonis, on siiski asjakohane muuta kõnealuse toimeaine kasutustingimusi ja eelkõige kehtestada piirmäärad seoses toimeaine koguse ja kasutussagedusega.

(10) Seepärast tuleks rakendusmääruse (EL) nr 540/2011 lisa vastavalt muuta.

(11) Liikmesriikidele tuleks anda aega haloksüfop-P-d sisaldavate taimekaitsevahendite lubade muutmiseks või tühistamiseks.

(12) Kui liikmesriigid annavad haloksüfop-P-d sisaldavate taimekaitsevahendite puhul ajapikendust kooskõlas määruse (EÜ) nr 1107/2009 artikliga 46, peaks kõnealune ajavahemik lõppema hiljemalt kaheksateist kuud pärast käesoleva määruse jõustumist.

(13) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Rakendusmääruse (EL) nr 540/2011 muutmine

Rakendusmääruse (EL) nr 540/2011 lisa muudetakse vastavalt käesoleva määruse lisale.

Artikkel 2

Üleminekumeetmed

Liikmesriigid muudavad vajaduse korral määruse (EÜ) nr 1107/2009 kohaselt toimeainena haloksüfop-P-d sisaldavate taimekaitsevahendite kehtivaid lube või tühistavad need 23. juuniks 2016.

Artikkel 3

Ajapikendus

Kui liikmesriigid annavad vastavalt määruse (EÜ) nr 1107/2009 artiklile 46 ajapikendust, peab see olema võimalikult lühike ja lõppema hiljemalt 23. juuniks 2017.

Artikkel 4

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 2. detsember 2015 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) Komisjoni direktiiv 2010/86/EL, 2. detsember 2010, millega muudetakse nõukogu direktiivi 91/414/EMÜ, et lisada toimeainete hulka haloksüfop-P (ELT L 317, 3.12.2010, lk 36).

(3) Nõukogu direktiiv 91/414/EMÜ, 15. juuli 1991, taimekaitsevahendite turuleviimise kohta (EÜT L 230, 19.8.1991, lk 1).

(4) Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluiga (ELT L 153, 11.6.2011, lk 1).

(5) Euroopa Toiduohutusamet. Conclusion on the peer review of the pesticide risk assessment of confirmatory data submitted for the active substance haloxyfop-p („Järeldused vastastikuse eksperdiarvamuse kohta, milles käsitletakse toimeaine haloksüfop-P pestitsiidina kasutamise riskihindamist esitatud kinnitavate andmete alusel”). EFSA Journal 2014; 12(12): 3931 [33 lk]. doi:10.2903/j.efsa.2014.3931. Kättesaadav internetis: www.efsa.europa.eu/efsajournal.htm.